Leif Mikkelsen (V), 2004-11-12:
Regeringen vil styrke indsatsen for at forebygge, opdage og retsforfølge sådanne overgreb og sikre støtten til barnet og familien.
Muligheden for at få relevante oplysninger om dømte pædofile og undgå, at de får mulighed for at beskæftige sig med børn, skal selvsagt bruges i alle tilfælde.
Det gælder ikke alene i forbindelse med ansættelsen i f.eks. skolen og tilknytningen til foreningen, men der må også løbende følges op, så der kan reageres, hvis en ansat senere begår overgreb.
Regeringen vil derfor bl.a. sikre nye retningslinier om indberetning og videregivelse af oplysninger om overgreb mod børn.«
Det er så det, der nu følges op på.
Siden 2001 har der været en frivillig ordning om muligheden for at indhente attester om eventuelle seksuelle overgreb mod børn, og det er blevet benyttet i stigende omfang siden 2001, og der er ad den vej afdækket tilfælde af seksuelle overgreb mod børn, og derfor må man antage, at det har haft betydning for, at de pågældende ikke har fået ansættelse og dermed igen kommer til at arbejde med børn og unge.
Når det forløb har været sådan, så må vi sige, at der er god grund til at tage det skridt, der så her tages: at gå fra et »kan« til et »skal«, altså gøre det obligatorisk, at man skal indhente attester, når man har den opgave som skole, forening osv. at foretage en ansættelse og en aftale for mennesker, der skal beskæftige sig med børn.
Det er én vej.
Vi tror ikke fra Venstres side, at det nu i alle henseender er en totalt vandtæt garanti for, at man kan forhindre nogle, der har pædofile tendenser, i at arbejde med børn, for den sidste er sikkert ikke født endnu, og man starter ikke med at stå i et strafferegister.
Derfor er den anden del lige så vigtig, nemlig at en ansvarlig ledelse, en ansvarlig bestyrelse i foreningerne er opmærksom på den adfærd, der foregår blandt deres ansatte i foreningen, altså et spørgsmål om oplysning, opmærksomhed og det, at man er opmærksom på, om man har ledere, der har en adfærd, der adskiller sig fra normalen.
Et ganske almindeligt lederansvar og opmærksomhed er altså fortsat lige så vigtigt.
Det er ikke nok kun at læne sig op ad, at der er rene attester.
Det skal også anføres her, at vi selvfølgelig med tilfredshed ser, at det kun gælder nyansættelser af hensyn til, at det vil være helt uoverskueligt at gå tilbage og se på alle dem, der er med i foreningsliv og i skole i dag.
Så det er altså fremtiden, der her sigtes imod.
Det er også værd at notere sig, at det her forslag jo altså siger, at der ikke kan indhentes børneattester, uden at den involverede har givet sit samtykke.
Nu ligger der jo klart i det, at skulle der være nogen, der havde bekymringer ved at få indhentet attest om sig selv, ja, så er det nok, fordi den ikke er helt ren, og det er der jo en stærk signalgivning i.
Vi har i Venstre i forarbejdet til det her selvfølgelig været opmærksomme på retssikkerheden i det her spørgsmål.
Når der er følsomme personoplysninger, der kommer til frivillige ledere, og som man selvfølgelig ikke må videregive, hvor er så retssikkerheden for dem, der er involveret?
Det er værd at diskutere under udvalgsarbejdet, om vi er helt på sikker grund i den her sammenhæng, eller om der kan være grund til bekymring, og om der skal ske forbedringer i lovforslaget undervejs.
Det er i hvert fald et område, vi skal være opmærksomme på, fordi der er følsomme personoplysninger inde i billedet.
Men det er vigtigt at slå fast, at det er et rigtigt skridt.
Seksuelle overgreb mod børn er en alvorlig sag og fuldstændig uacceptabelt, og derfor medvirker Venstre gerne til at styrke det her arbejde.